กองอสังหาฯ‘เทสโก้’อู้ฟู่งวดปีโกยกำไร1.2พันล.
กองทุนอสังหาฯ เทสโก้ โลตัส งวดปีโกยกำไร 1,242 ล้านบาท รายได้ 1,807 ล้านบาท ไตรมาส 4 โต 46%
2 พ.ค. 2556

กองทุนอสังหาฯ เทสโก้ โลตัส งวดปีโกยกำไร 1,242 ล้านบาท รายได้ 1,807 ล้านบาท ไตรมาส 4 โต 46%
กองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) แจ้งตลาดหลักทรัพย์ว่า กองทุนมีผลการดำเนินงานประจำปี สิ้นสุดวันที่ 28 ก.พ. 2556 กำไรสุทธิ 1,242.76 ล้านบาท กำไรต่อหน่วย 0.5317 บาท 
ทั้งนี้ จากข้อมูลตลาดหลักทรัพย์ฯ พบว่า งวด 9 เดือน สิ้นสุดวันที่ 30 พ.ย. 2555 กองทุนมีกำไรสุทธิ 819.15 ล้านบาท กำไรต่อหน่วย 0.4628 บาท ดังนั้นหากคิดเฉพาะไตรมาส 4 ปี 2555 กองทุนมีกำไรสุทธิ 423.61 ล้านบาท ซึ่งสูงกว่างวดไตรมาส 3 ปี 2555 ซึ่งมีกำไรสุทธิเพียง 289.49 ล้านบาท คิดเป็นเติบโตถึง 46.32%
อย่างไรก็ตาม จากงบปี 2555 พบว่า กองทุนมีรายได้รวม 1,807.26 ล้านบาท แบ่งเป็นรายได้ค่าเช่าและบริการจำนวน 1,778.64 ล้านบาท รายได้ดอกเบี้ย 16.86 ล้านบาท และรายได้อื่นๆ 11.75 ล้านบาท
ขณะที่ค่าใช้จ่ายรวมมีจำนวน 576.28 ล้านบาท แบ่งเป็น ค่าใช้จ่ายในการดำเนินโครงการ 234.50 ล้านบาท ค่าใช้จ่ายในการจัดตั้งกองทุนตัดจ่าย 170.46 ล้านบาท และค่าธรรมเนียมบริหารอสังหาริมทรัพย์ 110.04 ล้านบาท เป็นต้น
ทั้งนี้ กองทุน TLGF ลงทุนในศูนย์การค้าของบริษัท เอกชัย ดีสทริบิวชั่น ซิสเทม (เทสโก้ โลตัส) จำนวน 17 แห่ง ณ วันที่ 29 เม.ย. 2556 กองทุนมีอัตราเงินปันผลตอบแทน 3.54%ขณะที่ราคา TLGF วันที่ 30 เม.ย. ปิดที่ 14.90 บาท